Kommissionens forordning (EF) nr. 1649/2000

af 25. juli 2000

om Republikken Moldovas adgang til at kunne drage fordel af den særlige ansporende ordning i forbindelse med beskyttelse af arbejdstagernes rettigheder

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2820/98 af 21. december 1998 om anvendelse af et flerårigt arrangement med generelle toldpræferencer for perioden 1. juli 1999 til 31. december 2001(1), senest ændret ved Kommissionens forordning (EF) nr. 1310/2000(2), særlig artikel 13, stk. 1, og

ud fra følgende betragtninger:

(1) Afdeling 2, i afsnit II i forordning (EF) nr. 2820/98 rummer mulighed for at give adgang til en særlig ansporende ordning i forbindelse med beskyttelse af arbejdstagernes rettigheder.

(2) Den 11. februar 1999 indgav Republikken Moldova en anmodning om at kunne drage fordel af denne ordning, med angivelse af de oplysninger og det tilsagn, der er omhandlet i nævnte forordnings artikel 11, stk. 1.

(3) I overensstemmelse med artikel 11, stk. 2, har Kommissionen offentliggjort en meddelelse(3), om at Republikken Moldova har indgivet en sådan anmodning.

(4) Visse interesserede parter har fremført deres synspunkter over for Kommissionen.

(5) Anmodningen er blevet undersøgt i overensstemmelse med artikel 12 i ovennævnte forordning.

(6) Republikken Moldovas interne retsforskrifter rummer det væsentlige indhold af de normer, der er omhandlet i ILO-konventionerne nr. 87, 98 og 138.

(7) Den af Kommissionen foretagne undersøgelse har vist, at de moldoviske myndigheder har truffet alle nødvendige foranstaltninger med henblik på en effektiv anvendelse af og kontrol med disse retsforskrifter.

(8) Republikken Moldova har givet tilsagn om fuldt ud at ville varetage kontrollen med og anvendelsen af den særlige ordning og at deltage i det dermed forbundne administrative samarbejde, som omhandlet i ovennævnte forordnings artikel 14.

(9) På baggrund af de fremkomne oplysninger og resultaterne af undersøgelsen bør ovennævnte anmodning efterkommes.

(10) De i denne forordning indeholdte foranstaltninger er i overensstemmelse med udtalelsen fra det udvalg, der er omhandlet i nævnte forordnings artikel 31 -

UDSTEDT FØLGENDE FORORDNING:

Artikel 1

1. Republikken Moldova får hermed adgang til at drage fordel af den særlige ansporende ordning i forbindelse med beskyttelse af arbejdstagernes rettigheder, som omhandlet i artikel 11 i forordning (EF) nr. 2820/98.

2. De varer, der er omhandlet i bilag I til ovennævnte forordning, drager fordel af denne særlige ordning, under forbehold, af, at de i forordningens artikel 14 omtalte betingelser er opfyldt.

3. Toldsatserne i den fælles toldtarif, der finder anvendelse på de pågældende varer, nedsættes i overensstemmelse med bestemmelserne i forordningens artikel 10.

Artikel 2

Denne forordning træder i kraft den første dag i den tredje måned efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. juli 2000.

På Kommissionens vegne

Pascal Lamy

Medlem af Kommissionen

(1) EFT L 357 af 30.12.1998, s. 1.

(2) EFT L 148 af 22.6.2000, s. 28.

(3) EFT C 176 af 22.6.1999, s. 13.